MPICส้มหล่นคนฮิตเช่าหนังกำไรดีตลอดปี
MPIC ได้อานิสงส์การเมือง คนแห่เช่าหนังแผ่นดูที่บ้าน ดันปีนี้เห็นกำไร ส่วน BTS ยันเป้ารายได้โต 8% ล้างขาดทุนหมด
26 พ.ค. 2553

MPIC ได้อานิสงส์การเมือง คนแห่เช่าหนังแผ่นดูที่บ้าน ดันปีนี้เห็นกำไร ส่วน BTS ยันเป้ารายได้โต 8% ล้างขาดทุนหมด
นายเผด็จ หงษ์ฟ้า ประธานเจ้าหน้าที่บริหาร บริษัท เอ็ม พิคเจอร์ส เอ็นเตอร์เทนเม้นท์ (MPIC) เปิดเผยถึงเหตุร้ายแรงทางการเมืองว่า คนไม่กล้าออกจากบ้านและหันมาเช่าหรือซื้อหนังแผ่นวีซีดีและดีวีดีมากขึ้น รวมทั้งบริษัทลูกก็มียอดขายเติบโตมาก จึงคาดว่าไตรมาส 2 บริษัทจะมีกำไรสุทธิเติบโต 10-20% จากไตรมาสแรกที่ทำได้ 2.6 ล้านบาท
ทั้งนี้ลูกค้าของบริษัท 2 รายที่เปิดในห้างเซ็นทรัลเวิลด์คือ ร้านให้เช่าบูมเมอแรง 2 สาขา และร้านบีทูเอส 1 สาขาได้รับผลกระทบบ้าง 
สำหรับผลประกอบการไตรมาส 3 จะดีกว่าไตรมาส 2 และไตรมาส 4 ก็จะดีที่สุดของทั้งปี เพราะเป็นช่วงไฮซีซันและบริษัทมีหนังทำเงินทั้งหนังไทยและต่างประเทศรอขายเป็นวีซีดีและดีวีดีอีกหลายเรื่อง
อย่างไรก็ดี ปีนี้บริษัทคงไม่สามารถล้างขาดทุนสะสมที่มีอยู่กว่า 100 ล้านบาทได้ทั้งหมด ส่วนราคาหุ้นที่ย่ำอยู่กับที่กว่า 1 บาทเชื่อว่าจะดีขึ้นหลังนักลงทุนเห็นผลงานบริษัท
ด้านนายคีรี กาญจนพาสน์ ประธานกรรมการบริหาร บริษัทบีทีเอส กรุ๊ป โฮลดิ้งส์ (BTS) เปิดเผยว่า ในปีนี้บริษัทยังคงเป้าหมายรายได้ในส่วนรถไฟฟ้าโตจากปีก่อน 8% แม้จะมีการปิดการเดินรถในช่วงเดือนที่ผ่านมาก็ตาม 
ในช่วงปลายปีนี้จะมีรายได้จากการเพิ่มจำนวนขบวนรถไฟฟ้าอีก 12 ขบวน ขบวนละ 4 ตู้ รวมไปถึงรายได้เพิ่มเติมจากโครงการรถโดยสารประจำทางด่วนพิเศษ BRT มาช่วย
“ผมยังคงแผนการล้างขาดทุนสะสมให้หมดภายในปีนี้ และพร้อมที่จะจ่ายเงินปันผลได้อย่างแน่นอน” นายคีรี กล่าว